Priekšlikums PADOMES LĒMUMS par to, lai Eiropas Savienības vārdā parakstītu un provizoriski piemērotu Nolīgumu starp Eiropas Savienību un Norvēģijas Karalisti par savstarpēju piekļuvi zvejai Skagerakā /* COM/2014/0373 final - 2014/0189 (NLE) */





PASKAIDROJUMA RAKSTS 1. PRIEKŠLIKUMA KONTEKSTS 1966. gada 19. decembrī tika parakstīts Dānijas, Norvēģijas un Zviedrijas nolīgums par savstarpēju piekļuvi zvejai Skagerakā un Kategatā, kas stājās spēkā 1967. gada 7. augustā. Minētais nolīgums, kas papildināja 1980. gada divpusējo nolīgumu par zvejniecību starp Eiropas Savienību un Norvēģiju, paredzēja minēto trīs valstu savstarpēju piekļuvi zvejai līdz četrām jūras jūdzēm no to attiecīgās bāzes līnijas Skagerakā un Kategatā, kas ir ūdeņi starp Ziemeļjūru un Baltijas jūru. Nolīgumā bija arī noteikts, ka attiecībā uz šādu zveju konkrētais apgabals ir uzskatāms par atklāto jūru. Tādējādi nolīgums, pirmkārt, regulēja attiecības starp karoga valstīm un, otrkārt, attiecības starp attiecīgajām piekrastes valstīm. 1966. gada nolīgums bija vienkāršs nolīgums, kurā tika ņemtas vērā Skageraka un Kategata apgabala ģeogrāfiskās īpatnības attiecībā uz zveju, un tajā bija atzīts, ka praktisku apsvērumu dēļ šajā būtībā ļoti nelielajā jūras apgabalā ir nepieciešams noteikt vienkāršas piekļuves režīmu. Šā iemesla dēļ 1966. gada nolīgumā bija tikai trīs panti: pirmajā bija noteikts konkrētais apgabals, otrajā — piekļuves tiesības un vēlme harmonizēt tehniskos noteikumus. Līdz ar Dānijas un Zviedrijas pievienošanās ES attiecīgi 1973. un 1995. gadā Komisija kļuva atbildīga par minētā nolīguma pārvaldību abu minēto dalībvalstu vārdā. Apspriešanās par pasākumiem, kas izriet no minētā nolīguma, tika noturētas vienlaikus ar apspriešanos saistībā ar 1980. gada divpusējo zivsaimniecības nolīgumu. Sākotnēji 1966. gada nolīgums bija spēkā uz 35 gadiem, proti, līdz 2002. gadam, un pēc tam tas divas reizes tika pagarināts uz pieciem gadiem, proti, līdz 2012. gadam. Nolīgumu bija iespējams izbeigt, kādai no pusēm trīs gadus pirms jebkura no piecu gadu perioda beigām iesniedzot paziņojumu. Ņemot vērā jaunākās izmaiņas starptautiskajos zivsaimniecības tiesību aktos un jo īpaši 1982. gadā pieņemto ANO Jūras tiesību konvenciju un 1995. gadā pieņemto ANO Nolīgumu par zivju krājumiem, Norvēģija uzskatīja, ka tobrīd spēkā esošais nolīgums nav saskanīgs ar spēkā esošajiem jūras tiesību aktu noteikumiem. Norvēģija jo īpaši bija nobažījusies par kontroles noteikumiem. Tā arī uzskatīja, ka nolīgums neatbilst piekrastes valsts parastās jurisdikcijas principiem saskaņā ar ANO Jūras tiesību konvenciju un mūsdienās pieņemtajiem zvejas resursu saglabāšanas un pārvaldības principiem. 2009. gada 29. jūlijā Norvēģijas Ārlietu ministrija oficiāli informēja Dānijas — nolīguma depozitāres — iestādes, ka tā vēlas izbeigt nolīgumu, oficiāli to laužot saskaņā ar nolīguma 3. panta 3. punktu. Tādējādi 1966. gada nolīgums 2012. gada 7. augustā zaudēja spēku. Pēc tam Norvēģija sāka oficiālas sarunas ar Komisiju Eiropas Savienības vārdā, lai noslēgtu jaunu nolīgumu par savstarpēju piekļuvi zvejai Skageraka un Kategata apgabalā. 2013. gada 24. oktobrī tika parafēts nolīgums, kas atbilst ANO Jūras tiesību konvencijai, kā arī saistītajiem noteikumiem citos nolīgumos. Ar jauno nolīgumu kuģiem no Dānijas, Norvēģijas un Zviedrijas tiks saglabāta ekskluzīva piekļuve šo valstu ūdeņiem, kas atrodas tālāk par četrām jūras jūdzēm no bāzes līnijas. Tas garantēs, ka abām dalībvalstīm un Norvēģijai arī turpmāk būs piekļuve pārējo pušu attiecīgajiem ūdeņiem Skageraka apgabalā, un tajā pašā laikā tas nodrošinās pienācīgus zvejas resursu saglabāšanas un pārvaldības pasākumus šajā apgabalā. Ar to tiks atļauti arī kontroles pasākumi, kas ir saskaņā ar piekrastes valsts parastās jurisdikcijas principiem, kuri jau ir atļauti attiecībā uz zveju Ziemeļjūrā. Lai nodrošinātu ES kuģu nepārtrauktu piekļuvi zvejas darbībām, jaunais nolīgums līdz tā spēkā stāšanās brīdim būtu jāpiemēro provizoriski ne ilgāk kā divus gadus no tā parakstīšanas dienas. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMA REZULTĀTI Nepiemēro. 3. PRIEKŠLIKUMA JURIDISKIE ASPEKTI Šā priekšlikuma mērķis ir atļaut parakstīt Nolīgumu starp Eiropas Savienību un Norvēģijas Karalisti par savstarpēju piekļuvi zvejai Skagerakā. 2014/0189 (NLE) Priekšlikums PADOMES LĒMUMS par to, lai Eiropas Savienības vārdā parakstītu un provizoriski piemērotu Nolīgumu starp Eiropas Savienību un Norvēģijas Karalisti par savstarpēju piekļuvi zvejai Skagerakā EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 43. panta 2. punktu saistībā ar 218. panta 5. punktu, ņemot vērā Eiropas Komisijas priekšlikumu, tā kā: (1) 1966. gada 19. decembrī tika parakstīts Dānijas, Norvēģijas un Zviedrijas kaimiņattiecību nolīgums par savstarpēju piekļuvi zvejai Skagerakā un Kategatā, kas stājās spēkā 1967. gada 7. augustā. (2) Minētais kaimiņattiecību nolīgums paredzēja minēto trīs valstu savstarpēju piekļuvi zvejai apgabalā līdz četrām jūras jūdzēm no to attiecīgās bāzes līnijas Skagerakā un Kategatā un to, ka attiecībā uz šādu zveju konkrētais apgabals tika uzskatīts par atklāto jūru, tāpēc tādos jautājumos kā kontrole tika piemērota karoga valsts jurisdikcija. (3) Līdz ar Dānijas un Zviedrijas pievienošanos ES attiecīgi 1973. un 1995. gadā Komisija kļuva atbildīga par minētā nolīguma pārvaldību abu minēto dalībvalstu vārdā. (4) 2009. gada 29. jūlijā Norvēģijas Ārlietu ministrija paziņoja Dānijas — nolīguma depozitāres — iestādēm, ka tā vēlas izbeigt nolīgumu, oficiāli to laužot saskaņā ar nolīguma 3. panta 3. punktu, un tādējādi 1966. gada nolīgums 2012. gada 7. augustā zaudēja spēku. (5) Padome pilnvaroja Komisiju risināt sarunas ar Norvēģijas Karalisti Eiropas Savienības vārdā par jaunu nolīgumu par savstarpēju piekļuvi zvejai Skagerakā un Kategatā. (6) Minēto sarunu rezultātā 2013. gada 24. oktobrī tika parafēts jaunas nolīgums. (7) Lai nodrošinātu ES kuģu nepārtrauktu piekļuvi zvejas darbībām, jaunais nolīgums līdz tā spēkā stāšanās brīdim būtu jāpiemēro provizoriski ne ilgāk kā divus gadus no tā parakstīšanas dienas. (8) Būtu jāparaksta jaunais nolīgums, IR PIEŅĒMUSI ŠO LĒMUMU. 1. pants Ar šo atļauj Savienības vārdā parakstīt Nolīgumu starp Eiropas Savienību un Norvēģijas Karalisti par savstarpēju piekļuvi zvejai Skagerakā, ņemot vērā tā noslēgšanu. Nolīguma teksts ir pievienots šim lēmumam. 2. pants Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt nolīgumu. 3. pants Nolīgumu līdz tā spēkā stāšanās brīdim piemēro provizoriski ne ilgāk kā divus gadus no tā parakstīšanas dienas. 4. pants Šis lēmums stājas spēkā tā pieņemšanas dienā. Briselē, Padomes vārdā — priekšsēdētājs PIELIKUMS [dokumentam] Priekšlikums Padomes Lēmumam par to, lai Eiropas Savienības vārdā parakstītu un provizoriski piemērotu Nolīgumu starp Eiropas Savienību un Norvēģijas Karalisti par savstarpēju piekļuvi zvejai Skagerakā Nolīgums starp Eiropas Savienību un Norvēģijas Karalisti par Dānijas, Norvēģijas un Zviedrijas karoga kuģu savstarpēju piekļuvi zvejai Eiropas Savienība un Norvēģijas Karaliste (turpmāk "Puses"), ŅEMOT VĒRĀ Apvienoto Nāciju Organizācijas 1982. gada 10. decembra Jūras tiesību konvencijas (turpmāk "konvencija") attiecīgos noteikumus; ATGĀDINOT par 1980. gada 27. februāra Nolīgumu par zvejniecību starp Eiropas Ekonomikas kopienu un Norvēģijas Karalisti (turpmāk "1980. gada nolīgums"); ŅEMOT VĒRĀ faktu, ka 2012. gada 7. augustā spēku zaudēja 1966. gada 19. decembra Dānijas, Norvēģijas un Zviedrijas nolīgums par savstarpēju piekļuvi zvejai Skagerakā un Kategatā; APZINOTIES Dānijas, Norvēģijas un Zviedrijas zvejas tradīcijas Skagerakā; CENŠOTIES saglabāt ar Dānijas, Norvēģijas un Zviedrijas karoga kuģu savstarpēju piekļuvi zvejai Skagerakā apgabalos, kas atrodas tālāk par četrām jūras jūdzēm no pārējo minēto valstu attiecīgās bāzes līnijas to teritoriālajā jūrā un piegulošajos zvejniecības jurisdikcijas apgabalos; ŅEMOT VĒRĀ to, cik svarīgi ir, lai zvejas kuģi ievērotu normatīvos un kontroles un izpildes pasākumus, kurus attiecīgās piekrastes valstis pieņēmušas saskaņā ar konvencijas, 1980. gada nolīguma un šā nolīguma noteikumiem ar mērķi nodrošināt Skagerakā mītošo dzīvo resursu saglabāšanu un ilgtspējīgu izmantošanu, IR VIENOJUŠĀS PAR TURPMĀKO. 1. pants Šis nolīgums attiecas uz apgabalu Skagerakā, kuru rietumos norobežo taisna līnija, kas novilkta no Hanstholmas bākas līdz Lindesnēsa bākai, un dienvidos — taisna līnija, kas novilkta no Skāgenas bākas līdz Tistlarnas bākai, tajās teritoriālās jūras daļās un piegulošajos Dānijas, Norvēģijas un Zviedrijas zvejniecības jurisdikcijas apgabalos, kas sniedzas tālāk par četrām jūras jūdzēm (1 jūras jūdze = 1 852 metri) no bāzes līnijas, no kuras mēra teritoriālās jūras platumu. 2. pants Apgabalā, kas noteikts 1. pantā, katra Puse apņemas, pamatojoties uz savu zvejniecības jurisdikciju, saskaņā ar konvenciju un atbilstīgi piemērojamiem tiesību aktiem atļaut Dānijas, Norvēģijas un Zviedrijas karoga kuģiem veikt zveju, ja tiek ievēroti 1980. gada nolīguma noteikumi un atbilstīgi piešķīrumiem, par kuriem Puses ir vienojušās. 3. pants Puses sadarbojas, lai izstrādātu cik vien iespējams harmonizētus noteikumus attiecībā uz zveju apgabalā, kas noteikts 1. pantā. 4. pants Puses vienojas apspriesties par jautājumiem, kas attiecas uz šā nolīguma piemērošanu un pareizu darbību, vai strīda gadījumā par tā interpretāciju. 5. pants Šis nolīgums neskar citus nolīgumus, kas attiecas uz zveju, kuru vienas Puses kuģi veic otras Puses zvejniecības jurisdikcijā esošā apgabalā. 6. pants Neskarot 1. pantu, šo nolīgumu piemēro, pirmkārt, teritorijās, uz kurām attiecas Līgums par Eiropas Savienību un Līgums par Eiropas Savienības darbību, un ar tādiem nosacījumiem, kas paredzēti šajos līgumos, un, otrkārt, Norvēģijas Karalistes teritorijā. 7. pants Šis nolīgums stājas spēkā dienā, kad ir saņemts pēdējais paziņojums par to, ka Puses ir izpildījušas visas iekšējās procedūras, kas nepieciešamas, lai nolīgums stātos spēkā. 8. pants Šis nolīgums ir spēkā līdz 2022. gada 1. janvārim. Ja Puses to neizbeidz, rakstveidā par to paziņojot vismaz gadu pirms minētā termiņa beigām, nolīgumu pagarina uz sešu gadu papildperiodiem, ja Puses nepaziņo par tā izbeigšanu vismaz gadu pirms šāda sešu gadu perioda beigām. 9. pants Šo nolīgumu līdz tā spēkā stāšanās brīdim piemēro provizoriski ne ilgāk kā divus gadus no tā parakstīšanas dienas. 10. pants Šis nolīgums ir sagatavots divos eksemplāros angļu, bulgāru, čehu, dāņu, franču, grieķu, horvātu, igauņu, itāļu, latviešu, lietuviešu, maltiešu, nīderlandiešu, poļu, portugāļu, rumāņu, slovāku, slovēņu, somu, spāņu, ungāru, vācu, zviedru un norvēģu valodā, un visi teksti ir autentiski. Pretrunu vai strīda gadījumā noteicošais ir teksts angļu valodā.